**Ministru kabineta noteikumu projekta ,,Publiskās lietošanas dzelzceļa infrastruktūras pārvaldītāja sniegto pakalpojumu pierobežas iecirkņos noteikumi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Nav attiecināms atbilstoši Ministru kabineta 2009. gada 15. decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 5.1 punktam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru prezidenta 2020. gada 28. februāra rezolūcija Nr. 12/2220-JUR-24.Dzelzceļa likuma 5.1 panta septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekta “Publiskās lietošanas dzelzceļa infrastruktūras pārvaldītāja sniegto pakalpojumu pierobežas iecirkņos noteikumi” (turpmāk – Noteikumu projekts) izstrāde nepieciešama Dzelzceļa likuma 5.1 panta septītajā daļā dotā deleģējuma un Ministru prezidenta 2020. gada 28. februāra rezolūcijas Nr. 12/2220-JUR-24 izpildei. Rezolūcija noteic līdz 2020. gada 30. jūnijam sagatavot un noteiktā kārtībā iesniegt Ministru kabinetā Dzelzceļa likuma 5.1panta septītajā daļā minēto tiesību akta projektu, attiecīgi nodrošinot pārejas noteikumu 58. punktā Ministru kabinetam dotā uzdevuma izpildi.Šobrīd Latvijas teritorijā ir noteikti šādi pierobežas iecirkņi: Rīga Pasažieru–Lugaži–valsts robeža, valsts robeža–Kārsava–Rēzekne I, Rēzekne II–Zilupe–valsts robeža, Daugavpils–Indra–valsts robeža, Daugavpils–Kurcums–valsts robeža, valsts robeža–Eglaine–Daugavpils, Jelgava–Meitene–valsts robeža, Glūda–Reņģe–valsts robeža. Šajos pierobežas iecirkņos kustība tiek organizēta saskaņā ar noslēgtiem līgumiem ar ārvalstu infrastruktūras pārvaldītājiem par satiksmes organizāciju un saskaņā ar pārvadātāju noslēgtajiem savstarpējiem līgumiem par pārvadājumu veikšanu. Šobrīd ne visiem pārvadātājiem ir noslēgti līgumi par pārvadājumu veikšanu, tādēļ pierobežas iecirkņos tiem ir ierobežotas iespējas veikt pārrobežas kravu pārvadājumus. Par minēto problēmu un spēkā esošo tiesisko regulējumu saņemtas vairākas  sūdzības, kas iesniegtas arī Eiropas Komisijā, kura ir aicinājusi Latviju novērst šo problemātiku, nepieciešamības gadījumā precizējot nacionālo regulējumu, lai tas atbilstu Eiropas Savienības regulējumam, pretējā gadījumā par šo jautājumu tiks uzsākta pārkāpuma procedūra. Problēma ir apzināta un risināta vairākās dzelzceļa nozares sanāksmēs. Tā rezultātā radusies nepieciešamība pēc speciāliem noteikumiem, kas regulētu satiksmes organizāciju un kravu pārvadājumus pierobežas iecirkņos.Noteikumu projekts noteic prasības un kārtību, kādā publiskās lietošanas dzelzceļa infrastruktūras pārvaldītājs saskaņā ar taisnīgiem, nediskriminējošiem un pārredzamiem noteikumiem sniedz pārvadātājiem norēķinu un uzskaites pakalpojumus par ārvalstu komersantiem piederošo vagonu un vilces līdzekļu izmantošanu un informācijas sistēmu izmantošanu, kā arī noteic citus pakalpojumus, kas nepieciešami dzelzceļa pārvadājumu veikšanai un izriet no dzelzceļa infrastruktūras pārvaldītāja dalības starptautiskajās dzelzceļa transporta organizācijās un no līgumiem par pārrobežu pārvadājumu nodrošināšanu, kurus publiskās lietošanas dzelzceļa infrastruktūras pārvaldītājs noslēdzis ar robežvalstu komercsabiedrībām. Lai nodrošinātu tiesisko regulējumu ar likumu deleģētajos jautājumos, Noteikumu projekts noteic pienākumu publiskās lietošanas infrastruktūras pārvaldītājam (turpmāk - LDz) izstrādāt Vagonu uzskaites kārtību, kas nodrošinātu pārrobežu satiksmē izmantoto vagonu uzskaiti. Papildus LDz ir uzdots sniegt norēķinu, informācijas pārraides un citus pakalpojumus, kuri nepieciešami pārrobežu pārvadājumu nodrošināšanai. Noteikumu projekts noteic pienākumu LDz izstrādāt kārtību par pārrobežu pārvadājumu nodrošināšanu Latvijas teritorijā pierobežas iecirkņos līdz pieņemšanas-nodošanas stacijām. Minētajiem LDz sniegtajiem pakalpojumiem saskaņā ar Dzelzceļa likuma 5.1 panta astoto daļu tiek piemērots apkalpes vietas regulējums. Uzraudzība un kontrole par LDz sniegtajiem pakalpojumiem, ciktāl tas neattiecas uz dzelzceļa drošību un savstarpējo izmantojamību (tehniskajām prasībām), ir pakļauta Valsts dzelzceļa administrācijas uzraudzībai un kontrolei, ko Valsts dzelzceļa administrācija veic atbilstoši Dzelzceļa likuma 5.1, 5.2, 11.2, 12.2 pantā noteiktajam attiecībā uz apkalpes vietām.Projektā minēto jauno funkciju izpilde LDz nerada būtiskus papildu izdevumus un tā tiek finansēta atbilstoši Dzelzceļa likuma 11.1 pantam. Ar pakalpojumu sniegšanu saistītās izmaksas tiek finansētas no infrastruktūras maksām, līdz ar to nav nepieciešams aizpildīt anotācijas III sadaļu. Noteikumu projekts paredz, ka, slēdzot līgumu, pārvadātājs publiskās lietošanas dzelzceļa infrastruktūras pārvaldītājam pārskaita drošības naudu vai iesniedz bankas garantiju, kas tiek uzskatīta par maksājuma saistību izpildes nodrošinājumu.Saskaņā ar Dzelzceļa likuma 33.4panta pirmās daļas 2. punktu Noteikumu projekts ir klasificējams kā nacionālā prasība, kura ir pakļauta Eiropas Parlamenta un Padomes 2016. gada 11. maija Regulas Nr. 2016/796 par Eiropas Savienības Dzelzceļu aģentūru un ar ko atceļ Regulu (EK) Nr. 881/2004, 25., 26. un 27. pantā noteiktajai procedūrai. Saskaņā ar šo procedūru Valsts dzelzceļa tehniskajai inspekcijai saskaņā ar Dzelzceļa likuma 33. panta trešās daļas 26. punktu jāpaziņo Eiropas Komisijai un Eiropas Savienības Dzelzceļu aģentūrai šie noteikumi. LDz izstrādā un publicē šajā Noteikumu projektā minēto Vagonu uzskaites kārtību un Pārrobežu pārvadājumu kārtību līdz 2020. gada 30. septembrim un publicē publiskās lietošanas dzelzceļa infrastruktūras tīkla pārskata tīmekļvietnē. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts dzelzceļa administrācija, Valsts dzelzceļa tehniskā inspekcija, VAS “Latvijas dzelzceļš”, Satiksmes ministrija.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvadātāji (8), publiskās lietošanas dzelzceļa infrastruktūras pārvaldītājs, manevru darbu veicēji (50), ritošā sastāva īpašnieki un valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nepieciešams grozījums Ministru kabineta 2016. gada 19. aprīļa noteikumos Nr. 244 “Noteikumi par publiskās lietošanas dzelzceļa infrastruktūras tīkla pārskata saturu”. Grozījums nepieciešams, jo pēc Noteikumu projekta spēkā stāšanās publiskās lietošanas dzelzceļa infrastruktūras tīkla pārskatā būs nepieciešams publicēt arī Noteikumu projektā paredzētās LDz izstrādātās kārtības – Vagonu uzskaites kārtību un Pārrobežu pārvadājumu kārtību. |
| 2. | Atbildīgā institūcija | Satiksmes ministrija. |
| 3. | Cita informācija | Satiksmes ministrija šobrīd izstrādā tiesību akta projektu par grozījumiem Ministru kabineta 2016. gada 19. aprīļa noteikumos Nr. 244 “Noteikumi par publiskās lietošanas dzelzceļa infrastruktūras tīkla pārskata saturu”, kas tiks virzīts noteiktajā kārtībā. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes novērtējuma ziņojums (anotācija) 2020. gada 18. maijā tika ievietots tīmekļvietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> . Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti |  Saņemti priekšlikumi, kas ņemti vērā, precizējot un papildinot Noteikumu projektu. |
| 4. | Cita informācija | Saskaņā ar Dzelzceļa likuma 33.4panta pirmās daļas 2. punktu Noteikumu projekts ir klasificējams kā nacionālā prasība, kura ir pakļauta Eiropas Parlamenta un Padomes 2016. gada 11  maija Regulas Nr. 2016/796 par Eiropas Savienības Dzelzceļu aģentūru un ar ko atceļ Regulu (EK) Nr. 881/2004 25., 26. un 27. pantā noteiktajai procedūrai. Saskaņā ar šo procedūru Valsts dzelzceļa tehniskajai inspekcijai, pamatojoties uzDzelzceļa likuma 33. panta trešās daļas 26. punktu, jāpaziņo Eiropas Komisijai un Eiropas Savienības Dzelzceļu aģentūrai šie noteikumi. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts dzelzceļa administrācija, VAS “Latvijas dzelzceļš”, Valsts dzelzceļa tehniskā inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Noteikumu projekta izpildi nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra vietā -

Valsts sekretāra vietniece L. Austrupe